هادي ربع سنين براهيم  كان فالموسم كيهز الخيش تما،  خدام لقضيه محركه ، راه لمسوم هدا  خاصو ايجمع صريفه 
 باه عبد العزيز لله ايرحمو كان  خرجو من المدرسه فاش كانت  عندو  عام، كان بغاه ايكون فلاح او لا تاجر فالبهيم،  بدا معا باه الفلاحه فاش كان صغير،

مكانتش عندهم الارض  فين عمرها تكون عندهم او هما مساكن حازقين  ، كان باه كيتقاسم الغله مع مول لرض هو ايفلح او مول لرض راه هو لعندو لرض  

ولكن ليمات ديال الجفاف لي كانت ضربت المغرب فالتسعينات حبستهم او ولی دكشي قليييل 

براهيم ولا كيسرح لبهيم للناس من بعد ما مات باه 

او خلاه هو او ميمتو او جوج خوتاتو كبر براهيم جوج خواتاتو  او ولا مرضي ميمتو   

ها هو دبا فلموسم كيهز الخيش للناس باش ايدبر علی مصروف ديال السمنا ، حرفتو هي ايتبع السواق لي عندو تقل اهز معاه، ايتسخر ايقضي الغراض
 
 بقا خدام داك نهار تيل  ديال لعشيه صور شي  دراهم، صافي خاصو ايرجع لدار، 
 من الموسم لدار كينا الطريق  او ميمتو كتسناه ،  علی مالو اينسها  
 تقدا ليها هاد الصنداله لي كتشفو فتصويره  بغا ايفرحها او ترضي عليه  

مسكينا مالي وصلتها الصندله فرحت بيها  او خبتها حتيل نهار أخر راه مزال عندها صنداله اخری ممقطعاش بزاف  شدها غير بسلك واخا كيضرها  شوي ميسالش ، هي عارفه بلي دبا ولدها كيتحرك مزيان حينت الصيف، ولكن فشتاء فاش تتقطع الطريق لخدمه تتقل او براهيم كيبدا ايصرف من داكشي لي جمع هدا علاش الصنداله غادي تجي وقتها 

او فعلا داكشي لي كين  دازت اشهر حتی ما بقا فالصنداله لولی ما يتلبق  جبتها لاصقه مع لعرس ديال بديعه بنت ختها  لبست ديك الصنديله  او فرحه كانت فرحتين  

كان هم ام براهيم هي تزوجو او تشوف ولادو حدها تي لعبو  اما لبنات تزوجو او مشاو، وحده ساكنه فالكريان فكزا او الاخری فدوار خر بعيد عليها  

 مع الوقت الصنداله الجديده بدات تتقدام كثير الشي مع الطريق لي كانت تتضرب ام براهيم مالي تتمشي تشقا عند دار المرشاح   كانت تتشقا عندهم بالتخبيه مالي براهم كيمشي لسوق  كانت عارفاه ماكيرضاش  او لخلاص ديالها كان كل مره واش  يا زرع يا بشنه  ذره يا خبز  قليييل فاش تيكون فلوس  

حتی هي قانعه مهم تتهرس الملل او تتعون المعيشه 

من بعد ربع سنين  جات عندها زهور جرتها قالت ليها راه غدا كينا المعاونه ديال الدقيق فالدوار  رها جات مع الموسم  
 لقضيه ما بعيداش غير حدا الدوار  

لغد ليه بانو ليها ناس بزاف ديال الدوار غادين اياخدو المعونه  فلول ترددت من بعد صافي تحمست حينت كلشي مشا اياخد المعاونه او هي اصلا ماشي غير بوحدها، او صعيب براهيم ايشوفها وسط الجوقا،
صافي قرت تخطف دغيا او ترجع لدار  
مالي مشات بانت ليها القضيه مزاحمه شي كي فرق شي وحدين تيصورو بكميرا  بان ليها دقيق غادي او  كيسالي او هي معندهاش بزاف ديال الوقت  
دخلت للمعماعه  دفعتها مرأه خری من ضهرها  شوي عفطت عليها مرأه اخری علی الصنداله تقطعت  طلع ليها الدم تحنت تشوف الصنداله او فلمح البصر تكب بنادم او كثر،  تخنقت من كل جويه  او بدات نفس تتقال  تما ندمت ام براهيم او تمنات كون بقات فالدار  بغات غير تغوت مقدرتش لقضيا كبر منها  فعلا واحد الحظه دوزت تقييييله فالزمن  راسها بدا فيه تزنزين  او اصوات ناس لي حدها غاديا او تتبعد او تقلال  حتی ولا صقييييل 
 سمعت صوت ديال رضيع صغيير  كان ولدها براهيم باقي تربيه او هي حضناه او سولاتو فينا هو عبد العزيز  كان تيشير لها براهيم لوحد الجه هزت رسها تشوف  بعيييييد بدا كيبان ليها راجلها لي هادي  عام باش مات  او ديك الساعه عرفت بالي حتی هي كتموت   

صراحه ماقدرتش نكمل القصه  وخا من نسج الخيال  
هادشي لي جا ليا فراسي مالي شفت هاد التصويره ديال صنداله ديال سيده ماتت بسبب تدافع علی قبل معونه ب  

ماتت ام براهيم  شخصيه وهميه  او خلات فينا كيه ديال الفقصه او لحزن  
معرفتش كيفاش براهيم  شخصيه وهميه  غادي ايوشف ليوم هاد الصنداله   